ส่วนที่ 1
ข้อมูลสรุป

บริษัท อุตสาหกรรมถังโลหะไทย จำกัด (มหาชน) และบริษัทย่อย ประกอบธุรกิจหลัก คือ
ดำเนินการผลิตและจำหน่ายผลิตภัณฑ์บรรจุภัณฑ์ และมีพื้นที่สำนักงานให้เช่า
โดยสามารถแบ่งกลุ่มตามประเภทของธุรกิจได้ ดังนี้

1.  ผลิตภัณฑ์ถังโลหะ

ผลิตและจำหน่ายถังโลหะขนาด 200 ลิตร สำหรับบรรจุน้ำมันหล่อลื่น เคมีภัณฑ์
น้ำผลไม้ และน้ำยางข้น โดยมีโรงงาน 2 แห่ง ตั้งอยู่ที่เขตยานนาวา กรุงเทพมหานคร
และที่อำเภอ
หาดใหญ่ จังหวัดสงขลา

2.  ผลิตภัณฑ์พลาสติก

ผลิตและจำหน่ายผลิตภัณฑ์ที่ทำจากวัตถุดิบ PET ได้แก่หลอด Preform สำหรับใช้ในการเป่าขวด
ขวดพลาสติกพีอีที สำหรับบรรจุน้ำอัดลม น้ำดื่ม และน้ำมันพืช ,ผลิตภัณฑ์ที่ทำจากวัตถุดิบ PP ได้แก่
แผ่นพลาสติกลูกฟูก สำหรับใช้ในงานอุตสาหกรรม ธุรกิจโฆษณา และผลิตภัณฑ์ที่ทำจากวัตถุดิบ PE
ได้แก่ ฝาปิดขวดพลาสติก ฝาจุกถัง โดยมีโรงงาน 2 แห่ง ตั้งอยู่ที่อำเภอลาดหลุมแก้ว
จังหวัดปทุมธานี และอำเภอนิคมพัฒนา จังหวัดระยอง

3.  พื้นที่สำนักงานให้เช่า

บริษัทฯ ได้ลงทุนซื้อพื้นที่สำนักงานเพื่อให้เช่าในอาคารเลครัชดา ออฟฟิศคอมเพล็กซ์
ตั้งอยู่ที่ถนนรัชดาภิเษก (สุขุมวิท - พระราม 4) กรุงเทพมหานคร
โดยอาคารดังกล่าวยังเป็นที่ตั้งของสำนักงานใหญ่ของบริษัทฯด้วย

ในช่วงระยะเวลา 3 ปีที่ผ่านมา ผลการดำเนินงานของบริษัทฯ และบริษัทย่อยดีขึ้นอย่างต่อเนื่อง
โดยมีรายได้จากการขายของบริษัทฯ และบริษัทย่อยเพิ่มขึ้นจาก 752.55 ล้านบาท เป็น 815.19
ล้านบาท และ 1,021.29 ล้านบาทในปี 2544, 2545 และ 2546 ตามลำดับ
และมีกำไรสุทธิหลังหักภาษีเงินได้เพิ่มอย่างมากจาก 55.10 ล้านบาท เป็น 98.12 ล้านบาท และ
119.76 ล้านบาท ในปี 2544, 2545 และ2546 ตามลำดับ

ณ วันที่ 31 ธันวาคม 2546 บริษัทฯ และบริษัทย่อยมีสินทรัพย์รวม 1,070.11 ล้านบาท หนี้สินรวม
193.55 ล้านบาท ส่วนของผู้ถือหุ้นรวม 876.56 ล้านบาท มีรายได้รวม 1,086.12 ล้านบาท
แบ่งเป็นสัดส่วนของรายได้จากผลิตภัณฑ์ถังโลหะ รายได้จากผลิตภัณฑ์พลาสติก
รายได้จากค่าเช่าและบริการและอื่น ๆ เท่ากับ 54.20%, 39.83%, 3.41% และ 2.56%
ตามลำดับ มีกำไรสุทธิ 119.76 ล้านบาท หรือคิดเป็นกำไรต่อหุ้น ๆ ละ 8.01 บาท

รายงานของคณะกรรมการ

ภาพรวมของเศรษฐกิจไทยในปี 2546 นับได้ว่ามีการขยายตัวเพิ่มขึ้นมากจากปี 2545
ทั้งด้านการอุปโภคบริโภค การลงทุนและการส่งออก
ถึงแม้ว่าในปีที่ผ่านมาได้เกิดเหตุการณ์ที่ส่งผลกระทบต่อ การเติบโตของเศรษฐกิจในประเทศบ้าง
ไม่ว่าจะเป็นเหตุการณ์สงครามในประเทศอิรัก ซึ่งส่งผลกระทบต่อราคาน้ำมันและการส่งออก
ตลอดจนการระบาดของโรคระบบทางเดินหายใจเฉียบพลันและความ
หวาดเกรงการก่อการร้ายซึ่งผลกระทบต่อภาคการท่องเที่ยวในประเทศ อย่างไรก็ตามความเชื่อมั่นที่
กลับคืนมาของผู้บริโภคประกอบกับการกระตุ้นบรรยากาศการลงทุนของภาครัฐทำให้เศรษฐกิจไทยมีการเติบโตเกินกว่าร้อยละ
6 นับเป็นการเติบโตสูงสุดนับตั้งแต่ประเทศไทยผ่านพ้นวิกฤตเศรษฐกิจเป็นต้นมา

จากภาวะเศรษฐกิจของประเทศที่ขยายตัวเพิ่มขึ้น ประกอบกับบริษัทฯ
ได้มุ่งเน้นนโยบายประหยัดค่าใช้จ่ายพร้อมทั้งการปรับปรุงงานให้มีประสิทธิภาพมากขึ้น
ทำกิจกรรมเพิ่มผลผลิตอย่างสม่ำเสมอและ รุกตลาดอย่างเป็นขั้นตอนทุกกลุ่มธุรกิจ ทำให้ในปี 2546
บริษัทฯ มีผลประกอบการเป็นที่น่าพอใจอย่างยิ่ง
โดยสามารถสร้างสถิติใหม่ได้ทั้งในแง่ของรายได้จากการขายและกำไรสุทธิที่สูงเป็นประวัติการณ์ของ
บริษัทฯ โดยมีรายได้จากการขาย 1,021.29 ล้านบาท เพิ่มขึ้นร้อยละ 25.28 และมีกำไรสุทธิ
119.76 ล้านบาท เพิ่มขึ้นร้อยละ 22.05 เมื่อเทียบกับผลประกอบการในปีที่ผ่านมา

บริษัทฯ ได้ซื้อหุ้นในบริษัท เดอะเพ็ท จำกัด เพิ่มขึ้นร้อยละ 5 ทำให้การถือหุ้นในบริษัท เดอะเพ็ท
จำกัด เพิ่มขึ้นเป็นร้อยละ 80 และได้จัดตั้งบริษัท อีสท์พลาส จำกัด
เพื่อขยายฐานการผลิตบรรจุภัณฑ์พลาสติกไปยังภาคตะวันออก ซึ่งบริษัทฯ
มั่นใจว่าการลงทุนเพิ่มขึ้นของบริษัทฯ ในปี 2546 จะคุ้มค่าต่อการ
ลงทุนและจะส่งผลให้ผลประกอบการของบริษัทฯ ดียิ่งขึ้นในอนาคต

ในนามของคณะกรรมการบริษัทฯ ขอขอบคุณลูกค้าผู้มีอุปการะคุณ ท่านผู้ถือหุ้นที่ให้ ความไว้วางใจ
สถาบันการเงินที่ให้การสนับสนุนบริษัทฯ ด้วยดีตลอดมา และขอขอบคุณพนักงานของบริษัทฯ
ทุกท่านที่ได้ร่วมแรงร่วมใจปฏิบัติหน้าที่อย่างเต็มความสามารถ ทั้งนี้ คณะกรรมการบริษัทฯ
จะพยายามอย่างเต็มที่ในการพัฒนาบริษัทฯ ให้เจริญเติบโตยิ่งขึ้นตลอดไป

  นายนิพนธ์ จรัญวาศน์ นายเนตร จรัญวาศน์

  ประธานกรรมการ กรรมการผู้อำนวยการ

รายงานของคณะกรรมการตรวจสอบ

เรียน ท่านผู้ถือหุ้น

คณะกรรมการตรวจสอบของบริษัท อุตสาหกรรมถังโลหะไทย จำกัด (มหาชน)
ประกอบด้วยนายดนัยธนิต พิศาลบุตร เป็นประธานกรรมการตรวจสอบ นางอัจฉริยา พัฒนวงศ์
และนางวนิดา ชาญศิขริน เป็นกรรมการตรวจสอบ

คณะกรรมการตรวจสอบได้ปฏิบัติงานตามขอบเขตหน้าที่และความรับผิดชอบที่สำคัญได้แก่พิจารณารายงานทางการเงินของบริษัทฯ
ให้ตรงต่อความเป็นจริง ครบถ้วน เชื่อถือได้และเปิดเผย ข้อมูลเพียงพอ รวมถึงควบคุมให้บริษัทฯ
มีระบบควบคุมภายในที่เหมาะสม และมีประสิทธิภาพ ดูแลให้การปฏิบัติของ บริษัทฯ
เป็นไปตามกฎหมายว่าด้วยหลักทรัพย์และตลาดหลักทรัพย์แห่งประเทศไทย
รวมทั้งข้อกำหนดของตลาดหลักทรัพย์แห่งประเทศไทย หรือกฎหมายที่เกี่ยวข้องกับธุรกิจของบริษัทฯ
พิจารณาคัดเลือก เสนอแต่งตั้งและกำหนดค่าตอบแทนของผู้สอบบัญชีของบริษัทฯ
และดูแลไม่ให้เกิดความขัดแย้งทางผลประโยชน์

ในระหว่างปี 2546 คณะกรรมการตรวจสอบได้มีการประชุมรวม 4 ครั้ง
เพื่อพิจารณาประเด็นที่เป็นสาระสำคัญด้วยความเป็นอิสระคือ
พิจารณางบการเงินรายไตรมาสที่ผ่านการสอบทานจาก ผู้ตรวจสอบบัญชี และงบปี 2546 ของบริษัทฯ
เกี่ยวกับความครบถ้วน ถูกต้อง
และมีการเปิดเผยของข้อมูลอย่างเพียงพอในหมายเหตุประกอบงบการเงินและรายการที่เกี่ยวข้องกัน
โดยคณะกรรมการตรวจสอบได้ซักถามและรับฟังคำชี้แจงจากผู้บริหารและผู้ตรวจสอบบัญชีจนเป็นที่พอใจ
พิจารณารายงานการตรวจสอบระบบการควบคุมภายใน
ซึ่งตรวจสอบโดยผู้ตรวจสอบอิสระจากภายนอก (บริษัท เอินส์ท แอนด์ ยัง คอร์ปอเรท เซอร์วิสเซท
จำกัด) ซึ่งในปี 2546 เน้นตรวจสอบในระบบงานการจัดซื้อและการวางแผนซ่อมบำรุง
และระบบงานการบริหารการผลิตและการปฏิบัติงานซ่อมบำรุง
จากผลการตรวจสอบสรุปได้ว่าระบบงานการจัดซื้อและการวางแผนการซ่อมบำรุงอยู่ในระดับที่เหมาะสม
ส่วนระบบงานการบริหารการผลิต และการปฏิบัติงานซ่อมบำรุงอยู่ในระดับที่ควรมีการ
แก้ไขปรับปรุงเพื่อให้การปฏิบัติงานมีการควบคุมที่มีประสิทธิภาพและรัดกุมมากยิ่งขึ้น แต่ทั้งนี้
ไม่พบข้อบกพร่องที่เป็นสาระสำคัญที่จะส่งผลกระทบต่อบริษัทฯ แต่อย่างใด
และฝ่ายบริหารได้นำข้อสังเกตุและข้อเสนอแนะต่าง ๆ
ของผู้ตรวจสอบกำหนดเป็นระเบียบให้ผู้ที่เกี่ยวข้องถือปฏิบัติแล้ว

โดยสรุป คณะกรรมการตรวจสอบพิจารณาแล้ว มีความเห็นสอดคล้องกับผู้สอบบัญชีว่า
งบการเงินของบริษัทฯ ถูกต้องตามที่ควร ในสาระสำคัญตามมาตรฐานการบัญชีที่รับรองทั่วไป
และมีการเปิดเผยข้อมูลที่เพียงพอ มีระบบการควบคุมภายในที่เหมาะสม
และไม่พบประเด็นที่เป็นสาระสำคัญในเรื่องไม่ปฏิบัติตามกฎ ระเบียบ ข้อกำหนดที่เกี่ยวข้อง
พร้อมทั้งได้รายงานผลสรุปดังกล่าวต่อคณะกรรมการบริษัทฯ รับทราบแล้ว

อนึ่ง การที่ผู้สอบบัญชีของบริษัท คือนายพิพัฒน์ ปุสยานนท์
ถูกสั่งพักจากการเป็นผู้สอบบัญชีที่ได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์
(อย่างไรก็ดี
ยังคงเป็นผู้สอบบัญชีรับอนุญาตที่ได้ขึ้นทะเบียนกับคณะกรรมการควบคุมการประกอบวิชาชีพสอบบัญชี
(ก.บช.)) เป็นเวลา 6 เดือน นับตั้งแต่วันที่ 30 มกราคม 2547 ถึงวันที่ 31 กรกฎาคม 2547
ทำให้ไม่สามารถลงลายมือชื่อในรายงานการตรวจสอบงบการเงินประจำปี 2546 ของบริษัทฯ
ได้ตามมาตรา 56 แห่งพระราชบัญญัติหลักทรัพย์และตลาดหลักทรัพย์ พ.ศ. 2525
แต่เนื่องจากเป็นระยะเวลาที่กระทันหันอย่างมาก ทางสำนักงานกลต. ได้ผ่อนผันให้บริษัทฯ
สามารถให้ผู้สอบบัญชีเดิมเป็นผู้ลงนามในรายงานการตรวจสอบงบการเงินประจำปี 2546
โดยบริษัทฯ ต้องเปิดเผยข้อความที่ชัดเจนเพื่อเตือนให้ผู้ลงทุนได้รับทราบข้อเท็จจริงดังกล่าว
และสำหรับงบการเงินงวดไตรมาสสิ้นสุดวันที่ 31 มีนาคม 2547 บริษัทฯ
จะต้องเสนอผู้สอบบัญชีรายใหม่ที่ได้รับความเห็นชอบจากสำนักงานกลต.
เพื่อให้ผู้สอบบัญชีทำการสอบทานและตรวจสอบรับรองงบการเงิน ณ วันที่ 31 มีนาคม 2547 ด้วย

คณะกรรมการตรวจสอบได้เสนอต่อคณะกรรมการบริษัทให้แต่งตั้ง นางยงอยู่ กระแสสินธุ วานนท์
ผู้สอบบัญชีรับอนุญาตเลขที่ 2517 หรือนางสุวนีย์ กิตติปัญญางาม ผู้สอบบัญชีรับอนุญาต เลขที่ 2899
หรือนายพิพัฒน์ ปุสยานนท์ ผู้สอบบัญชีรับอนุญาตเลขที่ 56 เป็นผู้สอบบัญชีของ บริษัทฯ ในปี 2547
เพื่อจะได้นำเสนอต่อที่ประชุมผู้ถือหุ้นให้ความเห็นชอบต่อไป

  ในนามคณะกรรมการตรวจสอบ

  (นายดนัยธนิต พิศาลบุตร)

  ประธานกรรมการตรวจสอบ

  23 กุมภาพันธ์ 2547